b'\n_START_ARTICLE_\nPaul Simonon\n_START_SECTION_\nInicis\n_START_PARAGRAPH_\nSimonon va n\xc3\xa9ixer a Thornton Heath, Croydon, Surrey. El seu pare, Gustave, era artista aficionat i la seva mare, Elaine, era bibliotec\xc3\xa0ria. Va cr\xc3\xa9ixer entre la zona de Brixton al sud de Londres i Ladbroke Grove a l\'Oest, i va passar vora un any a Siena i Roma, a It\xc3\xa0lia amb la seva mare i el seu padrastre. Abans d\'ajuntar-se amb the Clash, tenia previst de ser artista i va anar a la Byam Shaw School of Art, que llavors era a Campden St, Kensington.\n_START_SECTION_\nCarrera\n_START_PARAGRAPH_\nVa con\xc3\xa8ixer Mick Jones el 1976, i al cap de sis mesos es va formar the Clash quan s\'hi va afegir Joe Strummer, amb Jones a la guitarra principal. Simonon s\'aprenia els acords de mem\xc3\xb2ria amb el que li deia en Jones a la primera \xc3\xa8poca de The Clash i quan van gravar el primer disc encara no el sabia tocar. Es diu que el nom del grup se li va acudir a ell i era el principal responsable dels aspectes visuals com el vestuari i els fons d\'escenari. Simonon \xc3\xa9s el que surt a la portada del \xc3\xa0lbum doble del grup London Calling: la foto que li va fer Pennie Smith destrossant el seu baix durant un concert de 1979 a Nova York; aquesta imatge s\'ha convertit en una de les m\xc3\xa9s ic\xc3\xb2niques de l\'era punk._NEWLINE_Simonon va tocar el baix a gaireb\xc3\xa9 totes les can\xc3\xa7ons de Clash. Les gravacions on no el toca s\xc3\xb3n: "The Magnificent Seven" i "Lightning Strikes (Not Once but Twice)" de Sandinista! (hi toca Norman Watt-Roy), "Rock the Casbah" de Combat Rock (hi toca Topper Headon), i 10 de les 12 can\xc3\xa7ons de Cut the Crap (hi toca Norman Watt-Roy). A Sandinista! el baix el tocaven Jones o Strummer, per\xc3\xb2 algunes can\xc3\xa7ons (encara que potser no totes) les va tornar a gravar en Simonon quan va tornar a les sessions despr\xc3\xa9s de filmar Ladies and Gentlemen, The Fabulous Stains. A m\xc3\xa9s, quan tocaven "The Guns of Brixton" en directe, s\'intercanviava l\'instrument amb Joe Strummer, perqu\xc3\xa8 li era m\xc3\xa9s f\xc3\xa0cil cantar mentre tocava la guitarra que no pas el baix._NEWLINE_La manera de tocar el baix amb contrapunt de Simonon, influ\xc3\xafda pel reggae i l\'ska el va diferenciar de la majoria dels altres baixistes punk de l\'\xc3\xa8poca per la seva complexitat i pel rol del baix dins del grup._NEWLINE_Despr\xc3\xa9s de la dissoluci\xc3\xb3 de The Clash el 1986, Simonon va formar un grup anomenat Havana 3am. Van gravar un disc al Jap\xc3\xb3 abans de separar-se. Tamb\xc3\xa9 va participar en una sessi\xc3\xb3 amb Bob Dylan juntament amb Steve Jones dels Sex Pistols que va formar part de l\'\xc3\xa0lbum de Dylan Down in the Groove. A m\xc3\xa9s, Simonon treballa d\'artista pl\xc3\xa0stic \xe2\x80\x93 la seva primera passi\xc3\xb3 abans de ser dels Clash. Ha fet algunes exposicions, i va dissenyar la portada del disc Tighten Up, Vol. 88 de Big Audio Dynamite, a m\xc3\xa9s de la portada de la can\xc3\xa7\xc3\xb3 "Herculean" de l\'\xc3\xa0lbum The Good, the Bad & the Queen, un projecte amb Damon Albarn on Simonon toca el baix. Paul va tornar a treballar amb Damon Albarn i Mick Jones a l\'\xc3\xa0lbum de Gorillaz Plastic Beach, i tamb\xc3\xa9 va tocar el baix al grup en directe dels Gorillaz que va fer la gira de Plastic Beach, juntament amb el Mick Jones a la guitarra. El grup va ser el cap de cartell del festival de Coachella de 2010._NEWLINE_El 2011, Simonon va passar-se un temps al vaixell Esperanza de Greenpeace d\'inc\xc3\xb2gnit amb el nom de "Paul l\'ajudant de cuina" per lluitar contra les perforacions de petroli a l\'\xc3\x80rtic, a Grenl\xc3\xa0ndia. Juntament amb altres activistes de Greenpeace va abordar il\xc2\xb7legalment una de les perforadores de l\'empresa Cairn; per aquesta acci\xc3\xb3 es va passar dues setmanes en una pres\xc3\xb3 de Grenl\xc3\xa0ndia. La seva identitat es va revelar als altres membres de la tripulaci\xc3\xb3 despr\xc3\xa9s del viatge, i juntament amb Damon Albarn i els altres membres de the Good, the Bad & the Queen van fer una actuaci\xc3\xb3 a Londres per celebrar el 40\xc3\xa8 aniversari de Greenpeace.'